**DIRECȚIA TRANSPORT NAVAL**

***Nr.***

 ***Data:***

**REFERAT DE APROBARE**

**a Ordinului ministrului transporturilor, infrastructurii și comunicațiilor pentru publicarea acceptării rectificării aduse Rezoluției MSC.365(93) prin Nota verbală NV.027 a Organizației Maritime Internaționale din 6 iulie 2020**

Organizația Maritimă Internațională (OMI), înființată prin Convenția de la Geneva din 1948, cu sediul la Londra, este instituția specializată din sistemul Națiunilor Unite în domeniul navigației maritime comerciale internaționale și are ca scop principal elaborarea cadrului juridic, tehnic și organizatoric pentru asigurarea siguranței navigației, securității navelor și a instalațiilor portuare și prevenirii poluării mediului marin de către nave. România este stat membru al acestei organizații ca urmare a aderării, prin Decretul Consiliului de Stat nr. 114/1965, la Convenția de la Geneva din 1948 privind crearea OMI și în prezent este parte la toate convențiile internaționale principale privind siguranța maritimă, securitatea maritimă și prevenirea poluării mediului marin de către nave, adoptate sub egida organizației.

În vederea realizării scopurilor sale, OMI organizează conferințe internaționale și sesiuni ale Adunării statelor membre și ale comitetelor sale, pentru adoptarea convențiilor maritime, codurilor și rezoluțiilor în materie.

Una dintre cele mai importante convenții privind siguranța navigației, adoptate de OMI este Convenția internațională din 1974 pentru ocrotirea vieții omenești pe mare (Convenția SOLAS 1974), la care România a aderat prin Decretul nr. 80/1979. Prevederile Convenției SOLAS 1974 se actualizează și se perfecționează continuu prin rezoluții adoptate de Comitetul de siguranță maritimă (MSC) al OMI.

La sesiunea 93 a MSC, care a avut loc în mai 2014, au fost adoptate unele amendamente la Convenția SOLAS 1974 prin rezoluția MSC.365(93), care a intrat în vigoare, în temeiul legii, și a fost publicată prin Ordinul ministrului transporturilor nr. 903/2015.

Prin Nota verbală NV.027 a OMI din 6 iulie 2020 a fost publicată o rectificare la Rezoluția MSC.365(93).

În consecință, este necesară introducerea în legislația națională a acestei rectificări aduse Rezoluției MSC.365(93) și publicarea ei printr-un nou ordin al ministrului.

Având în vedere cele de mai sus, am elaborat proiectul alăturat de *Ordin al* *ministrului transporturilor, infrastructurii și comunicațiilor pentru publicarea acceptării rectificării aduse Rezoluției MSC.365(93) prin Nota verbală NV.027 a Organizației Maritime Internaționale din 6 iulie 2020, pe care, dacă sunteți de acord, vă rugăm să îl aprobați.*

**Gabriela MURGEANU**

**Director**